b'\n_START_ARTICLE_\nIvan Dmitrijev\n_START_SECTION_\nLapsep\xc3\xb5lv\n_START_PARAGRAPH_\nIvan Dmitrijev s\xc3\xbcndis tema perekonnale kuuluvas m\xc3\xb5isas Bogorodskoje k\xc3\xbclas Kaasani kubermangus. Dmitrijevide perekond kuulus vanasse aadlisuguv\xc3\xb5sasse, mis p\xc3\xb5lvnes Smolenski v\xc3\xbcrstidest. _NEWLINE_1768\xe2\x80\x931771 \xc3\xb5ppis noor Ivan Dmitrijev Kaasani ja Simbirski prantsuse pansionaatides, kus omandas teadmised peamistes humanitaar- ja reaalainetes. Keeltest \xc3\xb5ppis ta sel ajal prantsuse ja saksa keelt. 11-aastasena v\xc3\xb5ttis isa ta koolist \xc3\xa4ra ja hakkas ise kodu\xc3\xb5petajate abil poega \xc3\xb5petama. Suurimat huvi n\xc3\xa4itas Dmitrijev juba siis \xc3\xbcles nii vene- kui ka prantsuskeelse ilukirjanduse vastu. Pansionaadis \xc3\xb5ppides luges ta l\xc3\xa4bi "Tuhande ja \xc3\xbche \xc3\xb6\xc3\xb6 muinasjutud", "Robinson Crusoe seiklused" ning "R\xc3\xbc\xc3\xbctel des Grieux\' ja Manon Lescaux\' seiklused". Vene kirjandusest tundis ta h\xc3\xa4sti juba Aleksandr Sumarokovi, Mihhail Lomonossovi ja Gavrila Der\xc5\xbeavini teoseid._NEWLINE_Elule Simbirskis, kus elasid ka Ivan Dmitrijevi vanavanemad, tegi l\xc3\xb5pu 1773 alanud Jemeljan Pugat\xc5\xa1ovi juhitud rahva\xc3\xbclest\xc3\xb5us. Dmitrijevid kolisid hirmust rahutuste ees Moskvasse. Perekonna rahaline seis oli tol ajal halb ja nii katkes ka Ivanile koduse hariduse andmine._NEWLINE_1772 oli isa registreerinud Ivan Dmitrijevi s\xc3\xb5jav\xc3\xa4eteenistuseks Peterburis Semjonovski polgus, kus too 1774. aastal alustaski oma ohvitserikarj\xc3\xa4\xc3\xa4ri. \xc3\x95pingud j\xc3\xa4tkusid polgukoolis, kuid mitte kaua: veel samal aastal sattus ta pataljoni, mis saatis keisrinna Katariina II teel Moskvasse. P\xc3\xa4rast missiooni l\xc3\xb5ppu v\xc3\xb5ttis Dmitrijev aasta aega puhkust, veetes selle kodus perekonna juures, ja p\xc3\xb6\xc3\xb6rdus siis tagasi Peterburi, kus j\xc3\xa4tkas teenistust allohvitserina.\n_START_SECTION_\nNoorus\n_START_PARAGRAPH_\n1777 alustas Ivan Dmitrijev avalikku kirjanduslikku tegevust. Muidugi olid tal selja taga juba varasemad katsetused poeesia alal, ent 17-aastaselt pidas ta ennast piisavalt k\xc3\xbcpseks, et oma loomingut ka avaldama hakata. 14. aprillil avaldati tema epitaaf kirjanik Antioch Kantemiri portreele \xc3\xa4sja ilmumist alustanud ajalehes \xd0\xa1\xd0\xb0\xd0\xbd\xd0\xba\xd1\x82-\xd0\x9f\xd0\xb5\xd1\x82\xd0\xb5\xd1\x80\xd0\xb1\xd1\x83\xd1\x80\xd0\xb3\xd1\x81\xd0\xba\xd0\xb8\xd0\xb5 \xd0\xa3\xd1\x87\xd0\xb5\xd0\xbd\xd1\x8b\xd0\xb5 \xd0\x92\xd0\xb5\xd0\xb4\xd0\xbe\xd0\xbc\xd0\xbe\xd1\x81\xd1\x82\xd0\xb8 (\'Peterburi \xc3\xb5petatud s\xc3\xb5numid\'). \xc3\x9cldiselt ei p\xc3\xa4lvinud tema luuletused aga sel ajal erilist populaarsust, mist\xc3\xb5ttu ta loobus ajutiselt katsetest neid tr\xc3\xbckis avaldada._NEWLINE_1780. aastate alguses tutvus ta ajaloolase Nikolai Karamziniga, kes avaldas talle suurt m\xc3\xb5ju ja kellega tal tekkis 40 aastat kestnud korrap\xc3\xa4rane kirjavahetus._NEWLINE_Samal ajal j\xc3\xa4tkus Ivan Dmitrijevi teenistus armees. 1787 \xc3\xbclendati ta lipnikuks ja 1788 osales ta neli kuud Vene-Rootsi s\xc3\xb5jas. Peterburi naasmise j\xc3\xa4rel j\xc3\xa4tkas ta luuletuste kirjutamist, saades sel ajal enim m\xc3\xb5jutusi Gavrila Der\xc5\xbeavinilt, kellega tal \xc3\xb5nnestus isiklikult tutvuda._NEWLINE_1791 hakkas Ivan Dmitrijev oma loomingut taas avaldama, seekord Nikolai Karamzini v\xc3\xa4ljaandes "Moskva Ajakiri" ("\xd0\x9c\xd0\xbe\xd1\x81\xd0\xba\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xb6\xd1\x83\xd1\x80\xd0\xbd\xd0\xb0\xd0\xbb"). Laiema tuntuse selle v\xc3\xa4ljaande vahendusel t\xc3\xb5i talle satiiriline muinasjutt "Moodne naine" ("\xd0\x9c\xd0\xbe\xd0\xb4\xd0\xbd\xd0\xb0\xd1\x8f \xd0\xb6\xd0\xb5\xd0\xbd\xd0\xb0", 1792). 1795 avaldas ta tr\xc3\xbckis oma esimese luulekogu "Ja minu j\xc3\xb5udeolekud" ("\xd0\x98 \xd0\xbc\xd0\xbe\xd0\xb8 \xd0\xb1\xd0\xb5\xd0\xb7\xd0\xb4\xd0\xb5\xd0\xbb\xd1\x8c\xd0\xba\xd0\xb8"), mille pealkiri oli inspireeritud Karamzini varasemast luulekogust ("\xd0\x9c\xd0\xbe\xd0\xb8 \xd0\xb1\xd0\xb5\xd0\xb7\xd0\xb4\xd0\xb5\xd0\xbb\xd1\x8c\xd0\xba\xd0\xb8").\n_START_SECTION_\nRiigiteenistus\n_START_PARAGRAPH_\nS\xc3\xb5jav\xc3\xa4eteenistus Dmitrijevit ei rahuldanud. P\xc3\xa4rast kapteni auastme saamist 1796 hakkas ta kavandama teenistusest lahkumist. Keisrinna Katariina II surma j\xc3\xa4rel v\xc3\xb5imule tulnud Paul I ajal aga Dmitrijev arreteeriti s\xc3\xbc\xc3\xbcdistatuna uue keisri elu kallale kippumises. Vahi all peeti teda siiski vaid m\xc3\xb5ned p\xc3\xa4evad, sest selgus, et tema peale oli alusetult kaevatud. Seej\xc3\xa4rel \xc3\xb5nnestus tal teenistusest lahkuda polkovniku auastmes._NEWLINE_Esialgu kavatses Ivan Dmitrijev suunduda maale ja p\xc3\xbchenduda seal loomingule, ent Paul I nimetas ta toimunu h\xc3\xbcvitamiseks 1797 keiserliku perekonna varade haldamise ministri abiks ja Senati \xc3\xbclemprokur\xc3\xb6riks. 1799 lahkus ta siiski ka riigit\xc3\xb6\xc3\xb6lt, talle m\xc3\xa4\xc3\xa4rati teenistuspension ja anti salan\xc3\xb5uniku tiitel. Ostnud Moskvasse mugava aiamaja, tegeles Dmitrijev n\xc3\xbc\xc3\xbcd mitmed aastad vaid loominguga. _NEWLINE_P\xc3\xa4rast Aleksander I v\xc3\xb5imuletulekut 1801 leevenes oluliselt tsensuur Venemaal ja ilmus uusi v\xc3\xb5imalusi loomingu avaldamiseks. 1802 hakkas Karamzin v\xc3\xa4lja andma uut ajakirja Vestnik Jevrop\xc3\xb5 ("\xd0\x92\xd0\xb5\xd1\x81\xd1\x82\xd0\xbd\xd0\xb8\xd0\xba \xd0\x95\xd0\xb2\xd1\x80\xd0\xbe\xd0\xbf\xd1\x8b"), kus ajavahemikus 1802\xe2\x80\x931803 ilmus 10 Dmitrijevi valmi. Samas hakkas tema looming selleks perioodiks juba ammenduma ning p\xc3\xa4rast 1805. aastat kirjutas ta v\xc3\xa4ga v\xc3\xa4he. Loomingulise tegevuse asemele tuli pingeline riigiteenistus._NEWLINE_1806 nimetas keiser Aleksander I Ivan Dmitrijevi senaatoriks. \xc3\x9cheks tema esimeseks \xc3\xbclesandeks sai pististe af\xc3\xa4\xc3\xa4ri uurimine Rjazani kubermangus. T\xc3\xb5e v\xc3\xa4ljaselgitamine selle s\xc3\xbcndmuse juures kedagi tegelikult ei huvitanud, juhtum anti l\xc3\xb5puks uurida teisele, mitte nii innukale ja ausale ametnikule kui Dmitrijev._NEWLINE_Tema riigiametniku karj\xc3\xa4\xc3\xa4r tipnes kohtuministri ja Riigin\xc3\xb5ukogu liikme ametikohaga aastatel 1810\xe2\x80\x931814. Kuigi ta t\xc3\xb5i endaga ministeeriumisse kaasa mitmed oma soosikud, ei suutnud ta vastu seista staa\xc5\xbeikatele ametnikele, kellega l\xc3\xa4ks peatselt t\xc3\xbclli ministeeriumis vohava korruptsiooni t\xc3\xb5ttu. 1814 esitas ta taotluse ametist lahkumiseks. Keiser n\xc3\xb5ustus sellega ja Dmitrijev asus taas elama Moskvasse. Ministriks nimetati tema noor soosik Dmitri Da\xc5\xa1kov.\n_START_SECTION_\nHiline eluperiood\n_START_PARAGRAPH_\nKuni surmani j\xc3\xa4i Dmitrijevi elu seotuks Moskvaga. Peamiselt keskendus ta kultuurilisele tegevusele. Kuigi ta ise enam v\xc3\xa4ga palju ei kirjutanud, suhtles ta aktiivselt noorte loomeinimestega nagu Aleksandr Pu\xc5\xa1kin ja Vassili \xc5\xbdukovski. 1816\xe2\x80\x931819 oli ta Moskva elanike toetamise komisjoni esimees. 1820 ilmus "Valitud laulude kogumik kaunitele neidudele ja armastusv\xc3\xa4\xc3\xa4rsetele naistele" ("\xd0\x98\xd0\xb7\xd0\xb1\xd1\x80\xd0\xb0\xd0\xbd\xd0\xbd\xd1\x8b\xd0\xb9 \xd0\xbf\xd0\xb5\xd1\x81\xd0\xb5\xd0\xbd\xd0\xbd\xd0\xb8\xd0\xba \xd0\xb4\xd0\xbb\xd1\x8f \xd0\xbf\xd1\x80\xd0\xb5\xd0\xba\xd1\x80\xd0\xb0\xd1\x81\xd0\xbd\xd1\x8b\xd1\x85 \xd0\xb4\xd0\xb5\xd0\xb2\xd1\x83\xd1\x88\xd0\xb5\xd0\xba \xd0\xb8 \xd0\xbb\xd1\x8e\xd0\xb1\xd0\xb5\xd0\xb7\xd0\xbd\xd1\x8b\xd1\x85 \xd0\xb6\xd0\xb5\xd0\xbd\xd1\x89\xd0\xb8\xd0\xbd") ja 1826 tema viimane luulekogumik "Apoloogid nelikv\xc3\xa4rssides" ("\xd0\x90\xd0\xbf\xd0\xbe\xd0\xbb\xd0\xbe\xd0\xb3\xd0\xb8. \xd0\x92 \xd1\x87\xd0\xb5\xd1\x82\xd0\xb2\xd0\xb5\xd1\x80\xd0\xbe\xd1\x81\xd1\x82\xd0\xb8\xd1\x88\xd0\xb8\xd1\x8f\xd1\x85"). 1820. aastatel tegeles ta ka autobiograafia kirjutamisega._NEWLINE_Ivan Dmitrijev suri oma Moskva majas 15. oktoobril 1837 ja on maetud Moskva Donskoi kloostrisse. Ta ei abiellunud kunagi ja suri otseste j\xc3\xa4reltulijateta.\n_START_SECTION_\nLooming\n_START_PARAGRAPH_\nIvan Dmitrijev kirjutas nii luuletusi, laule, muinasjutte kui ka valme. Tema valmide ja muinasjuttude puhul ei ole enamasti tegu originaalloominguga, vaid t\xc3\xb5lgetega prantsuse keelest. K\xc3\xb5ige tugevamaks hinnatakse siiski tema satiirilisi palasid. Sageli oli tema pilkeobjektiks sel ajastul laialt levinud tava kirjutada oode, ja inimesed, kes sellega tegelesid, sest valdaval osal neist puudus igasugune anne luuletamisega tegeleda._NEWLINE_Dmitrijevi teeneks peetakse ka vene luulekeele lihtsustamist, vabastamist vananenud vormidest ja sellele voolavuse andmist._NEWLINE_Eriti viljakas loomeaasta oli tema jaoks 1794, mil ta kirjutas oma parimad teosed \xe2\x80\x93 luuletused "Volgale" ("\xd0\x9a \xd0\x92\xd0\xbe\xd0\xbb\xd0\xb3\xd0\xb5"), "Patrioodi pilk Varssavi vallutamisele" ("\xd0\x93\xd0\xbb\xd0\xb0\xd1\x81 \xd0\xbf\xd0\xb0\xd1\x82\xd1\x80\xd0\xb8\xd0\xbe\xd1\x82\xd0\xb0 \xd0\xbd\xd0\xb0 \xd0\xb2\xd0\xb7\xd1\x8f\xd1\x82\xd0\xb8\xd0\xb5 \xd0\x92\xd0\xb0\xd1\x80\xd1\x88\xd0\xb0\xd0\xb2\xd1\x8b"), "Jermak" ("\xd0\x95\xd1\x80\xd0\xbc\xd0\xb0\xd0\xba") ja satiirilise pala "V\xc3\xb5\xc3\xb5ras aru" ("\xd0\xa7\xd1\x83\xd0\xb6\xd0\xbe\xd0\xb9 \xd1\x82\xd0\xbe\xd0\xbb\xd0\xba")._NEWLINE_Tema laulikutest v\xc3\xa4\xc3\xa4rivad mainimist 1796 ilmunud "Taskulaulik, ehk parimate ilmalike ja lihtrahvalike laulude kogumik" ("\xd0\x9a\xd0\xb0\xd1\x80\xd0\xbc\xd0\xb0\xd0\xbd\xd0\xbd\xd1\x8b\xd0\xb9 \xd0\xbf\xd0\xb5\xd1\x81\xd0\xb5\xd0\xbd\xd0\xbd\xd0\xb8\xd0\xba, \xd0\xb8\xd0\xbb\xd0\xb8 \xd0\xa1\xd0\xbe\xd0\xb1\xd1\x80\xd0\xb0\xd0\xbd\xd0\xb8\xd0\xb5 \xd0\xbb\xd1\x83\xd1\x87\xd1\x88\xd0\xb8\xd1\x85 \xd1\x81\xd0\xb2\xd0\xb5\xd1\x82\xd1\x81\xd0\xba\xd0\xb8\xd1\x85 \xd0\xb8 \xd0\xbf\xd1\x80\xd0\xbe\xd1\x81\xd1\x82\xd0\xbe\xd0\xbd\xd0\xb0\xd1\x80\xd0\xbe\xd0\xb4\xd0\xbd\xd1\x8b\xd1\x85 \xd0\xbf\xd0\xb5\xd1\x81\xd0\xb5\xd0\xbd") ja 1820 ilmunud "Valitud laulude kogumik kaunitele neidudele ja armastusv\xc3\xa4\xc3\xa4rsetele naistele" ("\xd0\x98\xd0\xb7\xd0\xb1\xd1\x80\xd0\xb0\xd0\xbd\xd0\xbd\xd1\x8b\xd0\xb9 \xd0\xbf\xd0\xb5\xd1\x81\xd0\xb5\xd0\xbd\xd0\xbd\xd0\xb8\xd0\xba \xd0\xb4\xd0\xbb\xd1\x8f \xd0\xbf\xd1\x80\xd0\xb5\xd0\xba\xd1\x80\xd0\xb0\xd1\x81\xd0\xbd\xd1\x8b\xd1\x85 \xd0\xb4\xd0\xb5\xd0\xb2\xd1\x83\xd1\x88\xd0\xb5\xd0\xba \xd0\xb8 \xd0\xbb\xd1\x8e\xd0\xb1\xd0\xb5\xd0\xb7\xd0\xbd\xd1\x8b\xd1\x85 \xd0\xb6\xd0\xb5\xd0\xbd\xd1\x89\xd0\xb8\xd0\xbd")_NEWLINE_1825 valmis tema autobiograafia "Vaade minu elule" ("\xd0\x92\xd0\xb7\xd0\xb3\xd0\xbb\xd1\x8f\xd0\xb4 \xd0\xbd\xd0\xb0 \xd0\xbc\xd0\xbe\xd1\x8e \xd0\xb6\xd0\xb8\xd0\xb7\xd0\xbd\xd1\x8c"), milles ta annab \xc3\xbclevaate Vene \xc3\xbchiskonnast Katariina II aegadest Aleksander I valitsusaja l\xc3\xb5pup\xc3\xa4evadeni. Tr\xc3\xbckis ilmus see teos aastal 1866._NEWLINE_Eesti keelde Dmitrijevi koondteoseid t\xc3\xb5lgitud ei ole, kuid ei saa v\xc3\xa4listada, et ajakirjanduses v\xc3\xb5i luulekogumikes on ilmunud \xc3\xbcksikuid luuletusi v\xc3\xb5i valme.'